## Antonello Manacorda dirigix la ‘Quarta’ de Bruckner i els ‘Rückert Lieder’ de Mahler amb l’Orquestra de la Comunitat Valenciana a València i Castelló de la Plana

*** Després de les seues celebrades incursions amb Debussy i Berlioz, debuta amb l’OCV una de les peces fonamentals del repertori simfònic**

**VALÈNCIA.**

Antonello Manacorda dirigix l’Orquestra de la Comunitat Valenciana (OCV) en l’últim programa de ‘Les Arts és Simfònic’ amb dos obres del repertori alemany: la *Quarta simfonia* d’Anton Bruckner i els *Rückert Lieder* de Gustav Mahler, que comptaran amb la veu de la *mezzosoprano* Ekaterina Gubanova.

El director torinés es retroba amb la formació titular del Palau de les Arts Reina Sofia en este concert, que oferix el dia 12 de juny en l’Auditori de Les Arts (19:30 h) i el dia 13 en l’Auditori i Palau de Congressos de Castelló (19:30 hores).

Reconegut per la seua versatilitat, ric bagatge musical i cultural, a més de per un ampli domini del repertori, Antonello Manacorda és un dels directors del moment i una batuta estimada pel públic valencià.

Després de les seues anteriors incursions dedicades a Berlioz i Debussy, s’endinsa amb l’OCV en l’obra d’Anton Bruckner amb la seua *Quarta simfonia*, possiblement la seua peça més coneguda, en la qual, amb el sobrenom de *Romàntica*, evoca l’esperit medieval que reflectix Richard Wagner en *Lohengrin* o *Siegfried*.

La *mezzosoprano* Ekaterina Gubanova, recordada pel públic de Les Arts, entre d’altres, per les seues interpretacions baix la direcció de Zubin Mehta i Valery Gergiev, posa la seua veu als *Rückert Lieder*, obra amb textos lírics del poeta Friedrich Rückert i música de Gustav Mahler.

El programa d’este concert també inclou una altra obra inèdita per a l’Orquestra de la Comunitat Valenciana, el *Ricercar* a sis veus, pertanyent a *Musikalisches Opfer*, en la versió orquestrada amb la qual Anton Webern ret homenatge a Johann Sebastian Bach.

Les Arts recorda que les entrades per al concert d’Antonello Manarcoda es poden adquirir en els diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 09/06/2025